A. Přidal, poslanec: (2003-04-09):
Výbor Národnej rady Slovenskej republiky pre hospodárstvo, privatizáciu a podnikanie svojím uznesením č. 49 z 9. januára 2003 ma určil za spravodajcu k návrhu zákona o podmienkach uvedenia biocídnych výrobkov na trh a o zmene a doplnení niektorých zákonov, tak ako to máte v tlači 170. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a v § 68 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, ako i náležitosti určené v legislatívnych pravidlách. Zo znenia návrhu zákona je tiež zrejmý účel navrhovanej úpravy. Všeobecná časť dôvodovej správy obsahuje vyhodnotenie platného právneho stavu, odôvodnenie hlavných princípov navrhovanej právnej úpravy, vysvetlenie nevyhnutnosti právnej úpravy ako celku, zhodnotenie súladu s Ústavou Slovenskej republiky, vyhodnotenie súladu s medzinárodnými zmluvami a zlučiteľnosť s právnymi dokumentmi Európskej únie, predpokladaný finančný dopad, environmentálne účinky zákona, dopad zákona na zamestnanosť a na regionálne rozpočty a rozpočty obcí. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje doložku zlučiteľnosti s právom Európskej únie, z ktorej vyplýva, že v práve EÚ problematika návrhu zákona je upravená. Návrh sa týka prioritných oblastí uvedených v čl. 70 Európskej dohody o pridružení, ochrana zdravia a života ľudí, zvierat a rastlín, ochrana spotrebiteľa, technické pravidlá, normy a životné prostredie. V čl. 75 ods. 1 takzvanej asociačnej dohody Slovenská republika prevzala na seba záväzok spolupracovať s cieľom dosiahnuť plnú zhodu Slovenskej republiky s technickými predpismi spoločenstva a s európskou normalizáciou a postupmi na hodnotenie zhodnosti. V čl. 81 ods. 1 Slovenská republika prevzala tiež záväzok rozvíjať a posilňovať svoju spoluprácu v oblasti životného prostredia, ľudského zdravia, ktorú strany považujú za prioritnú a podľa ods. 2 sa spolupráca bude týkať klasifikácie chemikálií a bezpečnej manipulácie s nimi. Problematika návrhu zákona je prioritou podľa Partnerstva pre vstup. Vážené dámy a páni, biocídne výrobky nemajú v súčasnosti v Slovenskej republike samostatnú právnu úpravu, respektíve súčasná právna úprava vzťahujúca sa na tieto výrobky je roztrieštená a podmienky uvedenia biocídnych výrobkov, akými sú napríklad dezinfekčné, konzervačné prostriedky, prípravky na ničenie a reguláciu živočíšnych škodcov a ostatné prípravky. Podmienky sú teda nejednotné, existujúci stav, ako už bolo povedané, nie je v súlade s právom Európskej únie. Cieľom navrhovanej právnej úpravy je, aby na trh boli uvedené len objektívne posúdené biocídne výrobky s maximálnou účinnosťou a minimálnymi rizikami pre život a zdravie ľudí, zvieratá a životné prostredie, ktoré budú autorizované kompetentným orgánom. Zákon bude mať pozitívny dopad na životné prostredie, ako aj na ochranu života a zdravie občanov a navrhovaná právna úprava je plne v súlade s podmienkami stanovenými pre túto oblasť s Európskou úniou. Preto vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku na tom, že po rozprave odporučí uvedený návrh zákona prerokovať v druhom čítaní. V súlade s rozhodnutím predsedu Národnej rady Slovenskej republiky zo 17. marca 2003 č. 165 a podľa § 71 rokovacieho poriadku Národnej rady Slovenskej republiky navrhujem, aby návrh zákona prerokovali výbory  - Ústavnoprávny výbor Národnej rady Slovenskej republiky, Výbor Národnej rady Slovenskej republiky pre financie, rozpočet a menu, Výbor Národnej rady Slovenskej republiky pre hospodárstvo, privatizáciu a podnikanie, Výbor Národnej rady Slovenskej republiky pre pôdohospodárstvo, Výbor Národnej rady Slovenskej republiky pre zdravotníctvo a Výbor Národnej rady Slovenskej republiky pre životné prostredie a ochranu prírody. Za gestorský výbor navrhujem Výbor Národnej rady Slovenskej republiky pre hospodárstvo, privatizáciu a podnikanie. Odporúčam, aby výbory predmetný návrh zákona prerokovali do 9. mája a gestorský výbor do 10. mája. Prosím, pán predsedajúci, aby ste otvorili rozpravu.